Document ID: 32008D0557

KOMISJONI OTSUS,
27. juuni 2008,
ühenduse rahalise toetuse kohta Poolas 2007. aastal lindude gripi vastu võitlemiseks võetud erakorraliste meetmete jaoks
(teatavaks tehtud numbri K(2008) 3047 all)
(Ainult poolakeelne tekst on autentne)
(2008/557/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikli 3 lõiget 3 ja artikli 3a lõiget 1,
ning arvestades järgmist:
(1)
Otsuses 90/424/EMÜ on sätestatud kord, millega reguleeritakse ühenduse rahalist toetust veterinaariaalaste erimeetmete, sealhulgas erakorraliste meetmete jaoks. Kõnealuse otsuse artikli 3a kohaselt võivad liikmesriigid saada ühenduse rahalist toetust, et katta lindude gripi likvideerimiseks võetud teatavate meetmetega seotud kulud.
(2)
Otsuse 90/424/EMÜ artikli 3a lõikes 3 on sätestatud eeskirjad liikmesriigi kantud kulude protsendimäära kohta, mida ühenduse rahaline toetus võib hõlmata.
(3)
2007. aastal esines Poolas lindude gripi puhanguid. Selle haiguse ilmnemine kujutab endast tõsist ohtu ühenduse eluslindudele. Poola võttis otsuse 90/424/EMÜ artikli 3a lõike 2 kohaselt meetmed haiguspuhangute vastu võitlemiseks.
(4)
Poola on täiel määral täitnud oma tehnilised ja halduskohustused, mis on sätestatud otsuse 90/424/EMÜ artikli 3 lõikes 3 ja artikli 3a lõikes 2 ning komisjoni määruse (EÜ) nr 349/2005 (2) artiklis 6.
(5)
Poola edastas 4. veebruaril 2008 ja 13. märtsil 2008 komisjonile teabe kulude kohta ning on jätkuvalt esitanud vajalikke andmeid hüvitamis- ja tegevuskulude kohta.
(6)
Määrus (EÜ) nr 349/2005 ei hõlma pärast otsuse 90/424/EMÜ muutmist nõukogu otsusega 2006/53/EÜ (3) enam lindude grippi. Seepärast on vaja käesolevas otsuses selgesõnaliselt sätestada, et Poolale ühenduse rahalise toetuse andmine on seotud kõnealuse määrusega kehtestatud teatavate tingimuste järgimisega.
(7)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Ühenduse rahaline toetus Poolale
1. Poolale võib anda ühenduse rahalist toetust kulude jaoks, mida kõnealune liikmesriik on kandnud 2007. aastal lindude gripi vastu võitlemiseks otsuse 90/424/EMÜ artikli 3a lõikes 2 osutatud meetmete võtmisel.
2. Käesoleva otsuse rakendamisel kohaldatakse mutatis mutandis määruse (EÜ) nr 349/2005 artikleid 2-5, 7 ja 8, artikli 9 lõikeid 2, 3 ja 4 ning artiklit 10.
Artikkel 2
Maksekord
Artiklis 1 sätestatud ühenduse rahalise toetuse esimene osamakse on 845 000,00 eurot.
Artikkel 3
Adressaat
Käesolev otsus on adresseeritud Poola Vabariigile.
Brüssel, 27. juuni 2008

Labels: 19
5
20
0
6
18
15